
# Фәрит Мөхәммәтшин сайлауларда «Бердәм Россия» исемлеген җитәкләде

Партия исемлегенә 56 фамилия керде, кандидатларның исемлектә урнашу тәртибе праймериз нәтиҗәләре белән билгеләнде.

Татарстан парламенты башлыгы Фәрит Мөхәммәтшин, «КАМАЗ-мастер» автоузыш командасы җитәкчесе Владимир Чагин һәм «Бала-сити» балалар үзәкләре челтәре директоры Альбина Насыйрова «Бердәм Россия» партиясеннән Татарстан Дәүләт Советына кандидатлар исемлеген җитәкләде. Карар бүген партиянең Казандагы төбәкара конференциясендә кабул ителде.

«Алтынчы чакырылыш Татарстан Дәүләт Советына депутатлыкка бердәм республика исемлеге составында тәкъдим ителгән кандидатларның күбесе делегатлар тарафыннан күпчелек тавыш алды», - диде хисап комиссиясе рәисе Евгений Ивлев.

«Бердәм Россия» партиясеннән республика исемлеге составына шулай ук Татарстан авыл хуҗалыгы министры Марат Әхмәтов, «Яңа гасыр» генераль директоры Илшат Әминов, Татарстан Дәүләт Советы Секретаре Лилия Маврина, республика парламентында «Бердәм Россия» фракциясе башлыгы Юрий Камалтынов, «Татмедиа» республика агентлыгы җитәкчесе Айрат Зарипов, Яшел Үзән районы башлыгы Александр Тыгин, Татарстан Җир һәм мөлкәт мөнәсәбәтләре министры Азат Хамаев керде.

«Бердәм Россия» Бөтенроссия сәяси партиясенең Татарстан төбәк бүлеге секретаре Фәрит Мөхәммәтшин конференциядә чыгыш ясаганда партия «иң гади булмаган шартларда» кампаниягә керә, дип билгеләп үтте. Шул ук вакытта республика бүлеге тарафдарлары үзәген саклап калган.

Мөхәммәтшин искәртеп узганча, «Бердәм Россия» Татарстан парламентына узган сайлауларда «Безнең республика: үсеш һәм лидерлык» программасы белән җиңү яулаган.

«Бүген без 2014 ел үрнәгендәге төп юнәлешләр буенча документ үтәлгән, дип тулы ышаныч белән әйтергә хокуклы. Алдагы чорга сайлау алды программасында өстенлекле юнәлешләр билгелибез. Татарстан икътисади үсешенең индекслары, күләме һәм процентлары — саннар гына түгел, ә республиканың һәр кешесе өчен яңа мөмкинлекләр булуын халыкка җиткерергә кирәк», - диде Фәрит Мөхәммәтшин.

*Фото: Рамиль Гали/архив*

* Бу хакта тулырак: https://tatar-inform.tatar/news/2019/06/20/188465/*

Следите за самым важным и интересным в Telegram-каналеТатмедиа

## Нет комментариев
Фәрит Мөхәммәтшин сайлауларда «Бердәм Россия» исемлеген җитәкләде